ai4bharat/Pralekha huggingface dataset:
நுகர்வோர் நலன், உணவு மற்றும் பொது விநியோகம் அமைச்சகம்
விதிமுறைகளின் விவரங்களை பெறுவதற்கு எடை மற்றும் அளவிடும் கருவிகளின் உற்பத்தியாளர்கள்/ இறக்குமதியாளர்களுக்கு 63 விளக்கம் கோரும் நோட்டீஸ்களை மத்திய அரசு அனுப்பியுள்ளது
விதிமுறைகளின் விவரங்களை பெறுவதற்கு எடை மற்றும் அளவிடும் கருவிகளின் உற்பத்தியாளர்கள்/ இறக்குமதியாளர்களுக்கு 63 விளக்கம் கோரும் நோட்டீஸ்களை சட்டரீதியான அளவியல் துறையின் வாயிலாக மத்திய அரசு அனுப்பியுள்ளது. மாதிரியின் அங்கீகாரம், உற்பத்தி/ இறக்குமதியாளர்/ விற்பனையாளர் உரிமம் மற்றும் எடை அளவீடுகளின் சரிபார்ப்பு பற்றிய விவரங்களைக் கோரி மின்னணு சந்தை தளங்களில் உள்ள உற்பத்தியாளர்கள்/ இறக்குமதியாளர்கள்/ விற்பனையாளர்களுக்கு நோட்டீஸ்கள் அனுப்பப்பட்டன.
எடை மற்றும் அளவீடு கருவிகளின் உற்பத்தியாளர்/ இறக்குமதியாளர்களுள் ஒரு சிலர் மின்னணு சந்தை தளங்களில் சட்ட வரம்பிற்கு உட்படாத வகையில் தனிநபர் எடை பார்க்கும் இயந்திரம் மற்றும் சமையல் பொருட்களுக்கான எடை கருவிகளை விற்பனை செய்வது தெரியவந்தது. இது போன்ற அங்கீகரிக்கப்படாத அளவீடுகள் மின்னணு சந்தை தளங்களில் விற்பனை செய்யப்படுவதால் நுகர்வோர் சேவையில் குறைபாடு ஏற்பட்டுள்ளது மட்டுமல்லாமல், அரசுக்கு வருவாய் இழப்பு ஏற்படுகிறது.
நுகர்வோரின் பாதுகாப்பு மற்றும் நலனைக் கருத்தில் கொண்டு, சட்ட ரீதியான அளவியல் சட்டம் 2009-இன் கீழ் எடை மற்றும் அளவீடு இயந்திரங்களின் உற்பத்தியாளர்கள்/ இறக்குமதியாளர்கள் தங்கள் கருவிகளின் மாதிரிக்கு உரிய அங்கீகாரம் , தயாரிப்பு உரிமம் / இறக்குமதியாளர் பதிவு  மற்றும் எடை மற்றும் அளவீடு கருவியின் சரிபார்ப்பு  முதலியவற்றைப் பெறுவது கட்டாயம்.
இது தவிர ஏற்கனவே பெட்டியில் அடைக்கப்பட்ட/ மின்னணு சந்தை தளங்களின் எடை மற்றும் அளவீடு கருவிகள் சட்டரீதியான அளவியல்  விதி 2011 இன் கீழ் இடம்பெற்றுள்ள 6-ஆம் விதியில் குறிப்பிடப்பட்டுள்ள அம்சங்களைப் பூர்த்தி செய்ய வேண்டும். இது போன்ற விதிகளை மீறுவது தண்டனைக்குரிய குற்றமென்பது குறிப்பிடத்தக்கது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://www.pib.gov.in/PressReleasePage.aspx?PRID=1855387
பிரதமர் அலுவலகம்
வைபவ் மாநாட்டை அக்டோபர் 2 அன்று பிரதமர் துவக்கி வைக்கிறார்
2020 அக்டோபர் 2 முதல் அக்டோபர் 31-ஆம் தேதி வரை நடக்கும் வைபவ் மாநாடு, இந்தியா மற்றும் வெளிநாட்டில் வாழும் ஆராய்ச்சியாளர்கள் மற்றும் கல்வியாளர்களுக்கான சர்வதேச மெய்நிகர் மாநாடாகும். உலகெங்கும் உள்ள இந்தியாவை சேர்ந்த கல்வியாளர்களையும், ஆராய்ச்சி மற்றும் மேம்பாட்டு நிறுவனங்களில் பணிபுரிபவர்களையும், ஆராய்ச்சியாளர்களையும் ஒற்றை தளத்தில் இணைத்து உலகளாவிய மேம்பாட்டுக்காக இந்தியாவின் அறிவியல் மற்றும் தொழில்நுட்ப அடித்தளத்தை வலுவாக்குவதே இதன் நோக்கமாகும்.
சர்வதேச மற்றும் இந்திய நிபுணர்கள் ஒரு மாதத்துக்கு பல்வேறு இணையக் கருத்தரங்குகள், காணொலிகளில் பங்கேற்பார்கள். 55 நாடுகளில் இருந்து 3000-க்கும் அதிகமான இந்திய வம்சாவளி கல்வியாளர்கள் மற்றும் விஞ்ஞானிகளும், 10,000-க்கும் மேற்பட்ட இந்தியாவில் உள்ள ஆராய்ச்சியாளர்கள் மற்றும் கல்வியாளர்களும் இதில் பங்கேற்கிறார்கள். இந்திய அரசின் முதன்மை அறிவியல் ஆலோசகர் தலைமையில் சுமார் 200 கல்வி நிறுவனங்கள் மற்றும் அறிவியல் மற்றும் தொழில்நுட்ப துறைகள் இம்மாநாட்டை அக்டோபர் மாதம் முழுவதும் நடத்துகிறார்கள்.
40 நாடுகளில் இருந்து 1500 பேர் மற்றும் 200 முன்னணி இந்திய ஆராய்ச்சி மற்றும் மேம்பாட்டு நிறுவனங்கள் 18 பலதரப்பட்டத் துறைகளில் 80 தலைப்புகளில் 200-க்கும் அதிகமான அமர்வுகளில் மெய்நிகர் முறையில் விவாதிப்பார்கள். சர்தார் படேல் ஜெயந்தியை முன்னிட்டு 2020 அக்டோபர் 31 அன்று நிறைவு நிகழ்ச்சி திட்டமிடப்பட்டுள்ளது.
தொழிலாளர் மற்றும் வேலைவாய்ப்பு அமைச்சகம்
பணியாளர் வருங்கால வைப்பு நிதி நிறுவனத்தில் ஏப்ரல் மாதம் புதிதாக இணைந்தவர்களின் எண்ணிக்கை 12.76 லட்சம்
இன்று  வெளியிடப்பட்ட பணியாளர் வருங்கால வைப்பு நிதி நிறுவனத்தின் தரவுகளின்படி, 2021 ஏப்ரல் மாதம் சுமார் 12.76 லட்சம் புதிய சந்தாதாரர்கள் இணைந்துள்ளனர். கொவிட்-19 பெருந்தொற்றுக்கு இடையிலும், 11.22 லட்சம் நிகர உறுப்பினர்களை இந்த நிறுவனம் இணைத்து, சந்தாதாரர்களின் எண்ணிக்கையில் 13.73%-ஐ அதிகரித்துள்ளது. மார்ச் மாதத்துடன் ஒப்பிடுகையில் இந்த நிறுவனத்தில் இருந்து வெளியேறியவர்களின் எண்ணிக்கை 87,821 ஆகக் குறைந்து, மீண்டும் இணைந்துள்ளவர்களின் எண்ணிக்கை 92,864 ஆக அதிகரித்துள்ளது.
இந்த மாதத்தில் புதிதாக சேர்ந்துள்ள 12.76 லட்சம் சந்தாதாரர்களில் சுமார் 6.89 லட்சம் புதிய உறுப்பினர்கள், பணியாளர் வருங்கால வைப்பு நிதி நிறுவனத்தின் சமூக பாதுகாப்பு வரம்பிற்குள் முதன் முறையாக இணைந்துள்ளனர். சுமார் 5.86 லட்ச நிகர சந்தாதாரர்கள் வெளியேறி, பணியாளர் வருங்கால வைப்பு நிதி நிறுவனத்தின் வரம்பிற்குள் இயங்கும் வேறு நிறுவனங்களில் இணைந்து மீண்டும் இந்த நிறுவனத்தில் சேர்ந்துள்ளனர்.
பணியாளர் வருங்கால வைப்பு நிதி நிறுவன மொத்த உறுப்பினர் சேர்க்கையில் மகாராஷ்டிரா, ஹரியானா, குஜராத், தமிழ்நாடு மற்றும் கர்நாடகா ஆகிய மாநிலங்களில் இருந்து இந்த மாதத்தில் சுமார் 7.58 லட்சம்  சந்தாதாரர்கள் இணைந்துள்ளனர். முந்தைய மாதத்துடன் ஒப்பிடுகையில் வடகிழக்கு மாகாணங்களில் புதிதாக இணைந்துள்ள நிகர சந்தாதாரர்களின் எண்ணிக்கை சராசரி வளர்ச்சியை விட அதிகமாகப் பதிவாகியுள்ளது.
பணியாளர் ஆவணங்கள் புதுப்பிக்கப்படுவது தொடர்ச்சியான நடைமுறை என்பதால் பணியாளர் வைப்பு நிதி நிறுவனத்தின் தரவு தற்காலிகமானதே. எனவே முந்தைய மாதத்தின் தரவு புதுப்பிக்கப்படும். ஏப்ரல் 2018 முதல் இந்த நிறுவனம், செப்டம்பர் 2017 காலத்தை உள்ளடக்கிய புதிய தகவல்களை வெளியிட்டு வருவது குறிப்பிடத்தக்கது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1728788
----
(Visitor Counter : 157
பழங்குடியினர் நலத்துறை அமைச்சகம்
பழங்குடி மாணவர்களுக்கான தேசிய கல்விச் சங்கம், 2022 அக்டோபர் 31 முதல் நவம்பர் 2 வரை பெங்களூருவில் 3 நாள் தேசிய இஎம்ஆர்எஸ் கலாச்சார விழாவை நடத்தவுள்ளது
பழங்குடியினர் நல அமைச்சகத்தின் கீழ் இயங்கும் தன்னாட்சி அமைப்பான பழங்குடி மாணவர்களுக்கான தேசிய கல்விச் சங்கம், தேசிய ஏக்லவ்யா மாதிரி உறைவிடப் பள்ளிகளின்  கலாச்சார விழாவை 2022, அக்டோபர் 31 முதல் நவம்பர் 2 வரை கர்நாடகாவின் பெங்களூருவில் நடத்தவுள்ளது.
இந்த நிகழ்ச்சியை, கர்நாடக உறைவிடக் கல்வி நிறுவனங்கள் சங்கம், சர்வதேச வாழும் கலை மையத்தில் நடத்துகிறது. இந்த விழாவில் மத்திய பழங்குடியினர் நலத்துறை இணையமைச்சர் திருமதி ரேணுகா சிங் சாருதா கலந்துகொள்கிறார்.
இந்தக் கலாச்சார நிகழ்வில் நாடு முழுவதும் உள்ள 1500க்கும் அதிகமான ஏக்லவ்யா மாதிரி உறைவிடப் பள்ளிகளின் மாணவர்கள் கலந்துகொள்வார்கள்.
பழங்குடியினரை மைய நீரோட்டத்துடன் ஒருங்கிணைப்பதன் அவசியத்தைப் புரிந்துகொண்டு, பல்வேறு துறைகளில் அவர்கள் சமவாய்ப்புகளைப் பெறுவதற்கு உதவியாக, இந்த அமைச்சகம் ஒவ்வொரு ஆண்டும் இஎம்ஆர்எஸ் கலாச்சார விழாக்கள் மற்றும் விளையாட்டுப் போட்டிகளை ஏற்பாடு செய்து, பழங்குடியின மாணவர்களிடம் பல்வேறு துறைகளில் மறைந்திருக்கும் திறமைகளை வெளிப்படுத்த ஒரு தேசிய தளத்தை வழங்குகிறது. கொவிட் காரணமாக நடத்த முடியாமல், 2 ஆண்டுகளுக்குப் பிறகு நடத்தப்படுவதால், இந்த மூன்று நாள் நிகழ்வு மிகவும் முக்கியத்துவம் வாய்ந்ததாகும். ஒரே பாரதம் உன்னத பாரதம் என்பதன் அடிப்படையில், நீடித்த கலாச்சாரத் தொடர்பை ஊக்குவித்து, தேசிய ஒருமைப்பாட்டின் மூலம் வேற்றுமையில் ஒற்றுமையைக் கொண்டாடும் வகையில், இஎம்ஆர்எஸ்-ல் கல்வி கற்கும் பழங்குடியின மாணவர்களின் அனைத்துத் துறை வளர்ச்சிக்கும் இந்த நிகழ்வு உத்வேகம் அளிக்கும்.
பொருளாதார விவகாரங்களுக்கான மத்திய அமைச்சரவைக் குழு
கொச்சி துறைமுக ஆணையம் மூன்று வருட காலத்துக்கான கடன்களை திருப்பி செலுத்த காலக்கெடு வழங்க அமைச்சரவை ஒப்புதல்
கொச்சித் துறைமுக ஆணையம் நிலுவையில் வைத்துள்ள கடன் தொகையை திருப்பி செலுத்த  ஏதுவாக பிரதமர் மோடி தலைமையிலான, பொருளாதார விவகாரங்களுக்கான மத்திய அமைச்சரவைக் குழு, காலக்கெடு வழங்க ஒப்புதல் அளித்துள்ளது. கொவிட்-19 பெருந்தொற்றால் ஏற்பட்ட பொருளாதார நெருக்கடி காரணமாக, கொச்சித் துறைமுக ஆணையம் இந்திய அரசாங்கத்துக்கு ரூ.446.83 கோடி ரூபாய் கடனை நிலுவையில் வைத்துள்ளது.
2018-19-ம் ஆண்டு முதல் 10 தவணைகளில் இந்தத் தொகை திருப்பிச் செலுத்தப்பட வேண்டும். ஆனால், கொச்சித் துறைமுக ஆணையம், 2018-19 மற்றும் 2019-20-ம் ஆண்டுக்கான நிலுவைத் தொகையை மட்டுமே திருப்பிச் செலுத்தியுள்ளது. 2020-21-ம் ஆண்டில் கொரோனா பாதிப்பு காரணமாக துறைமுகப் போக்குவரத்து மிகவும் மோசமாக பாதிக்கப்பட்டதால், 2020-21, 2021-22-ம் ஆண்டுக்கான கடன் தொகையை கொச்சித் துறைமுகத்தால் திருப்பிச் செலுத்த முடியவில்லை.
இந்தத் துறைமுகம், கடந்த 2021 நவம்பர் முதல், இந்திய பெருந்துறைமுகங்கள் ஆணையம் -2021- சட்டத்தின் கீழ் கொண்டு வரப்பட்டது. இந்திய அரசிடம் கொச்சித் துறைமுகம் வாங்கிய கடனுக்கான அபராத வட்டியை தள்ளுபடி செய்யும் முன்மொழிவுக்கு, பொருளாதார விவகாரங்களுக்கான அமைச்சரவைக் குழு, கடந்த 24.08.2016-ம் ஆண்டு ஒப்புதல் வழங்கியது.
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 173.86 கோடியைக் கடந்தது
நாட்டில் கடந்த 24 மணி நேரத்தில் 41.54 லட்சத்துக்கும் அதிகமாக  தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்த கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 173.86 கோடியைக்  கடந்தது. 1,95,98,966 அமர்வுகள் மூலம் இந்த சாதனை படைக்கப்பட்டுள்ளது.
கடந்த 24 மணி நேரத்தில் 82,988 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 4,18,43,446 ஆக அதிகரித்துள்ளது.
- தொடர்ந்து குணமடைந்தோர் விகிதம் தற்போது 97.94 சதவீதமாக உள்ளது. கடந்த 24 மணி நேரத்தில் 30,615 பேர் புதிதாக பாதிக்கப்பட்டுள்ளனர்.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 3,70,240 ஆக உள்ளது; நாட்டில் கொவிட் சிகிச்சை பெறுபவர்களின் மொத்த விகிதம் தற்போது 0.87 சதவீதமாக உள்ளது.
கடந்த 24 மணி நேரத்தில் 12,51,677 கொவிட் பரிசோதனைகள் செய்யப்பட்டன. இதுவரை சுமார் 75.42 கோடி கொவிட் பரிசோதனைகள்  செய்யப்பட்டுள்ளன. வாராந்திரத் தொற்று 3.32 சதவீதமாக உள்ளது. தினசரித் தொற்று விகிதம் 2.45 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1798648
இளைஞர் நலன் மற்றும் விளையாட்டு அமைச்சகம்
கேலோ இந்தியா 10 விளையாட்டுக்கள் நிகழ்வில் 1 லட்சத்திற்கும் மேற்பட்ட மகளிர் தடகள வீரர்கள் பங்கேற்றனர்; மத்தியப் பிரதேசத்தில் அதிகபட்ச எண்ணிக்கையில் பங்கேற்பு
சர்வதேச மகளிர் தினத்தையொட்டி கேலோ இந்தியா 10 விளையாட்டுக்கள் நிகழ்வு நாடு முழுவதும் கடந்த மார்ச் 10 முதல் 31 வரை நடைபெற்றது. இதில் நாடு முழுவதும் 1 லட்சத்திற்கும் மேற்பட்ட சிறுமிகள் பங்கேற்றனர். இந்த கேலோ இந்தியா 10 விளையாட்டுக்கள் நிகழ்வை ஜேஎல்என் மைதானத்தில் மார்ச் 10 அன்று மத்திய இளைஞர் நலன் மற்றும் விளையாட்டுத்துறை அமைச்சர் திரு அனுராக்சிங் தாக்கூர் தொடங்கிவைத்தார். அதிகபட்சமாக மத்தியப் பிரதேசத்தைச் சேர்ந்த 30,975 சிறுமிகள், 580 விளையாட்டுப் போட்டிகளில் பங்கேற்றனர்.
மத்தியப் பிரதேசத்திற்கு அடுத்தபடியாக ஆந்திரப் பிரதேசத்தைச் சேர்ந்த 17,011 சிறுமிகள் 150 விளையாட்டுப் போட்டிகளில் பங்கேற்றனர். இந்த விளையாட்டுக்கள் மாநில மற்றும் மாவட்ட நிர்வாகங்கள் மூலம் நகரங்கள், மாவட்டங்கள், பல்கலைக்கழக வளாகங்கள், கல்லூரிகள், இந்திய விளையாட்டு ஆணைய பிராந்திய மையங்கள், இந்திய விளையாட்டு ஆணைய பயிற்சி மையங்கள்,, விரிவாக்க மையங்கள், கேலோ இந்தியா மையங்கள் உள்ளிட்ட இடங்களில் நடைபெற்றன. தேசிய விளையாட்டு கூட்டமைப்பும் இதில் பங்கேற்றது.
ஜம்முவில் ஸ்ரீநகர், கேரளாவில் திருச்சூர், அசாமில் கோக்ரஜார், மகாராஷ்டிராவில் அமராவதி, மத்தியப் பிரதேசத்தில் ஜபல்பூர் ஆகிய இடங்களில் போட்டிகள் நடைபெற்றன. கோ-கோ, நீச்சல், தடகளம், வுஷு, வில் வித்தை, கத்தி சண்டை, ஜூடோ, பளு தூக்குதல், ஹாக்கி, யோகாசனம் ஆகிய 10 விளையாட்டுப் போட்டிகள் நடைபெற்றன. இந்த விளையாட்டுகள் சமூக வலைதளம் மூலம் 140 மில்லியன் பேரை சென்றடைந்தது.
பாதுகாப்பு அமைச்சகம்
3டி அச்சுமுறையில் உருவாக்கப்பட்ட முதலாவது இரண்டு அடுக்கு குடியிருப்பு கட்டிடத்தை அகமதாபாதில் ராணுவம் திறந்துள்ளது
அகமதாபாதின் காண்ட் பகுதியில் 3டி அச்சு முறையில் ராணுவ வீர்ர்களுக்காக உருவாக்கப்பட்ட இரண்டு அடுக்கு குடியிருப்புக் கட்டிடத்தை  ராணுவம் 28 டிசம்பர் 2022 அன்று திறந்துள்ளது. மிக்காப் பிரைவேட் லிமிடெட் என்ற தனியார் நிறுவனத்துடன் இணைந்து ராணுவ பொறியியல் சேவை அமைப்பு 3டி விரைவுக் கட்டுமான தொழில்நுட்பத்தைப் பயன்படுத்தி இந்த கட்டிடத்தைக் கட்டியுள்ளது.
முப்பரிமாண தொழில்நுட்ப அச்சாக்க முறையைப் பயன்படுத்தி அடித்தளம் சுவர்கள் மற்றும் ஜன்னல் அமைப்புகள் கட்டப்பட்டுள்ளன. 71 சதுர மீட்டர் அளவுள்ள இந்தக் கட்டிடம் 12 வாரங்களில் கட்டி முடிக்கப்பட்டுள்ளது. பேரிடர் பாதுகாப்பு கட்டமைப்புகள், நிலநடுக்கத்தை தாங்கும் கட்டிட அமைப்பு, பசுமைக் கட்டிடத் தொழில்நுட்பம் உள்ளிட்டவற்றைக் கொண்டு இந்த கட்டிடம் வடிவமைக்கப்பட்டுள்ளது. ராணுவத்தினரின் நவீனத் தேவைகளைப் பூர்த்தி செய்யும் வகையில் நவீன விரைவுக் கட்டிடத் தொழில்நுட்பத்தைப் பயன்படுத்தி வடிவமைக்கப்பட்டுள்ள இந்த குடியிருப்பு தற்சார்பு இந்தியா என்ற கொள்கையில் ராணுவத்திற்கு உள்ள அர்ப்பணிப்பை எடுத்துரைப்பதாக அமைந்துள்ளது.
இந்த தொழில்நுட்பத்தின் கணினி முறையின் கட்டிடத்தின் முப்பரிமாண வரைபடமும் கட்டிடப் பணிகளை மேற்கொள்ளுவதற்கான அச்சு இயந்திரமும் இணைக்கப்பட்டிருக்கும். இயந்திரம் இயங்கும் போது கட்டிட வரைப்படத்திற்கு ஏற்ப கான்கிரீட் கலவை வெளியேற்றப்பட்டு முப்பரிமாண முறையில் கட்டிடம் உருவாக்கப்படுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும். https://pib.gov.in/PressReleasePage.aspx?PRID=1887216
மின்னணு மற்றும் தகவல் தொழில்நுட்பம்
செயற்கை நுண்ணறிவு குறித்த மாபெரும் மெய்நிகர் மாநாட்டை அக்டோபர் 5 அன்று பிரதமர் துவக்கி வைக்கிறார்
ரைஸ் 2020  என்னும் செயற்கை நுண்ணறிவு குறித்த மாபெரும் மெய்நிகர் மாநாட்டை மின்னணு மற்றும் தகவல் தொழில்நுட்ப அமைச்சகம் மற்றும் நிதி ஆயோக் ஆகியவை இணைந்து 2020 அக்டோபர் 5 முதல் 9 வரை நடத்துகின்றன.
இம்மாநாட்டை பிரதமர் திரு நரேந்திர மோடி 2020 அக்டோபர் 5 அன்று மாலை 7 மணிக்கு துவக்கி வைக்கிறார். சர்வதேச செயற்கை நுண்ணறிவுத் துறையின் பிரதிநிதிகள் இந்த மாநாட்டில் கலந்து கொண்டு விவாதங்கள் நடத்துவார்கள்.
சமூக மாற்றம், உள்ளிணைப்பு மற்றும் சுகாதாரம், வேளாண்மை, கல்வி மற்றும் திறன்மிகு போக்குவரத்து உள்ளிட்ட துறைகளின் மேம்பாடு ஆகியவற்றுக்காக எவ்வாறு செயற்கை நுண்ணறிவை பயன்படுத்தலாம் என்பது குறித்து இவர்கள் விவாதிப்பார்கள்.
மாநாட்டைப் பற்றி பேசிய மின்னணு மற்றும் தகவல் தொழில்நுட்ப அமைச்சக செயலாளர் திரு அஜய் பிரகாஷ் சவ்ஹ்னே, "செயற்கை நுண்ணறிவு பல்வேறு துறைகளில் மாற்றங்களை உருவாக்கியிருப்பதாகவும், வளர்ச்சியை வேகப்படுத்துவதில் மிகப்பெரிய பங்காற்ற செயற்கை நுண்ணறிவால் முடியும்," என்று கூறினார்.
சுகாதாரம், வேளாண்மை, கல்வி, திறன் வளர்த்தல், போக்குவரத்து, நிதி தொழில்நுட்பம், ஆராய்ச்சி உள்ளிட்டவற்றில் செயற்கை நுண்ணறிவின் பங்கு குறித்து இந்த மாநாடு ஆராயும் என்று அவர் மேலும் தெரிவித்தார்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்:
https://pib.gov.in/PressReleseDetail.aspx?PRID=1658758
(Visitor Counter : 206
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
தமிழ்நாடு உள்ளிட்ட 13 மாநிலங்களில் மெட்ரோ ரயில்/பிராந்திய துரித போக்குவரத்து திட்டம் செயல்படுத்தப்பட்டு வருகிறது: அமைச்சர்
நாடாளுமன்றத்தின் மாநிலங்களவையில் கேள்விகளுக்கு பதிலளித்த மத்திய வீட்டுவசதி மற்றும் நகர்ப்புற விவகாரங்கள் இணை அமைச்சர் திரு கௌஷல் கிஷோர், கீழ்காணும் தகவல்களை அளித்தார்.
நகர்ப்புற போக்குவரத்து மாநில அரசுகளின் கட்டுப்பாட்டில் வருவதால், மெட்ரோ ரயில் உள்ளிட்ட நகர்ப்புற போக்குவரத்து உள்கட்டமைப்பு திட்டங்களின் தொடக்கம், உருவாக்கம் மற்றும் நிதிக்கு மாநிலங்களே பொறுப்பு. இருந்த போதிலும், மாநில அரசுகளின் கோரிக்கைகளை ஏற்று மெட்ரோ ரயில் போன்ற திட்டங்களுக்கு மத்திய அரசு நிதியுதவி அளிக்கிறது.
தற்சமயம், தில்லியின் தேசிய தலைநகர் பகுதி, உத்தரப் பிரதேசம், ஹரியானா, மேற்கு வங்கம், தெலங்கானா, தமிழ்நாடு, ராஜஸ்தான், கேரளா, மகாராஷ்டிரா, குஜராத், மத்தியப் பிரதேசம் மற்றும் பிகார் உள்ளிட்ட இடங்களில் மெட்ரோ ரயில்/பிராந்திய துரித போக்குவரத்து திட்டம் செயல்படுத்தப்பட்டு வருகிறது.
2021 ஜூலை 23 அன்றைய நிலவரப்படி, ரியல் எஸ்டேட் ஒழுங்குமுறை ஆணையத்தை 30 மாநிலங்கள்/யூனியன் பிரதேசங்கள் நிறுவியுள்ளன.
பல்வேறு ரியல் எஸ்டேட் ஒழுங்குமுறை ஆணையங்கள் அளித்துள்ள தகவல்களின் அடிப்படையில், 2021 ஜூலை 23 அன்றைய நிலவரப்படி, 67,669 ரியல் எஸ்டேட் திட்டங்கள் மற்றும் 52,284 ரியல் எஸ்டேட் முகவர்கள் ரெராவின் கீழ் பதிவு செய்யப்பட்டுள்ளனர்.
நுகர்வோரின் குறைகளை தீர்ப்பதில் ரெரா சிறப்பாக செயல்படுகிறது. மாநிலங்கள்/யூனியன் பிரதேசங்கள் வழங்கியுள்ள தகவல்களின் அடிப்படையில், 2021 ஜூலை 23 அன்றைய நிலவரப்படி, 70,601 புகார்களுக்கு ரியல் எஸ்டேட் ஒழுங்குமுறை ஆணையங்களால் தீர்வு காணப்பட்டுள்ளன.
தில்லியில் உள்ள 1,731 அங்கீகாரம் பெறாத காலனிகளில் வசிக்கும் மக்களின் சொத்து உரிமைகளுக்கு அங்கீகாரம் தருவதற்காக 2019 அக்டோபரில் பிரதமரின் உதய் திட்டம் அரசால் தொடங்கப்பட்டது. இத்திட்டத்தின் கீழ், 7,576 பத்திரங்கள் மற்றும் அங்கீகார சீட்டுகள் இதுவரை வழங்கப்பட்டுள்ளன.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1742257
https://pib.gov.in/PressReleasePage.aspx?PRID=1742259
https://pib.gov.in/PressReleasePage.aspx?PRID=1742258
(Visitor Counter : 157
பிரதமர் அலுவலகம்
குஜராத்தின் அகமதாபாதில் உள்ள நரேந்திர மோடி விளையாட்டரங்கில் பார்டர் – கவாஸ்கர் கோப்பைக்கான 4-வது நினைவு டெஸ்ட் கிரிக்கெட் போட்டியை பிரதமரும், ஆஸ்திரேலிய பிரதமரும் கண்டுகளித்தனர்
இந்தியாவுக்கும் ஆஸ்திரேலியாவுக்கும் பொது ஆர்வமாக கிரிக்கெட் உள்ளது
குஜராத்தின் அகமதாபாதில் உள்ள நரேந்திர மோடி விளையாட்டரங்கில் பார்டர் – கவாஸ்கர் நினைவுக் கோப்பைக்கான 4-வது டெஸ்ட் கிரிக்கெட் போட்டியைப் பிரதமர் திரு நரேந்திர மோடியும், ஆஸ்திரேலிய பிரதமர் திரு அந்தோணி அல்பாநீசும் இன்று கண்டுகளித்தனர்.
ஆஸ்திரேலிய பிரதமர் திரு அந்தோணி அல்பாநீஸ் வெளியிட்ட ட்விட்டர் செய்திக்கு பதில் அளித்து பிரதமர் வெளியிட்ட ட்விட்டரில் கூறியிருப்பதாவது:
“இந்தியாவுக்கும் ஆஸ்திரேலியாவுக்கும் பொது ஆர்வமாக கிரிக்கெட் உள்ளது! இந்தியா – ஆஸ்திரேலியா இடையேயான டெஸ்ட் போட்டியை பார்வையிட எனது சிறந்த நண்பரும் பிரதமருமான அந்தோணி அல்பாநீசுடன் அகமதாபாதில் இருப்பது மகிழ்ச்சி அளிக்கிறது. இது மிகவும் மகிழ்ச்சி அளிக்கும் விளையாட்டு என நான் உறுதியாகக் கூறுகிறேன்!”
அகமதாபாத் டெஸ்ட் போட்டியின் சில படங்களை பகிர்ந்து பிரதமர் வெளியிட்ட ட்விட்டரில் கூறியிருப்பதாவது:
“அகமதாபாதிலிருந்து மேலும் சில காட்சிகள். அனைத்துமே கிரிக்கெட்தான்!”
பிரதமரும், ஆஸ்திரேலிய பிரதமர் திரு அந்தோணி அல்பாநீசும் வருகை தந்தபோது, பிரதமரை, இந்திய கிரிக்கெட் கட்டுப்பாட்டு வாரிய செயலாளர் திரு ஜெய்ஷாவும், ஆஸ்திரேலிய பிரதமரை, வாரியத் தலைவர் திரு ரோஜர் பின்னியும் வரவேற்றனர். சிம்ஃபொனியில் ஒற்றுமை என்ற பொருளில் பிரபல பாடகி திருமதி ஃபல்குய் ஷா நிகழ்த்திய கலாச்சார நிகழ்ச்சிகளைப் பிரதமரும், ஆஸ்திரேலிய பிரதமரும் பார்வையிட்டனர்.
டெஸ்ட் போட்டிக்கான தொப்பியை இந்திய அணித்தலைவர் திரு ரோஹித் சர்மாவிடம் பிரதமர் ஒப்படைத்தார். அதே போல், ஆஸ்திரேலிய அணித்தலைவர் திரு ஸ்டீவ் ஸ்மித்திடம் டெஸ்ட் போட்டிக்கான தொப்பியை ஆஸ்திரேலிய பிரதமர் ஒப்படைத்தார். இதைத் தொடர்ந்து விளையாட்டரங்கில் பெருந்திரளான ரசிகர்கள் கூடுவதற்கு முன் கோல்ஃப் வாகனத்திலிருந்தபடி, பிரதமரும், ஆஸ்திரேலிய பிரதமரும் அணிவகுப்பு மரியாதையை ஏற்றனர்.
இரு அணிகளின் தலைவர்களும், டாஸ் போடுவதற்காக விளையாட்டுக் களத்திற்கு சென்ற போது பிரதமரும், ஆஸ்திரேலிய பிரதமரும் நட்புறவு கூடத்திற்கு நடந்தே சென்றனர். இரு நாடுகளின் பிரதமர்களுடன் சென்ற இந்திய அணியின் முன்னாள் வீரரும், பயிற்சியாளருமான திரு ரவி சாஸ்திரி, இந்தியா – ஆஸ்திரேலியா இடையேயான சிறப்புமிக்க கிரிக்கெட் வரலாறு பற்றி அவர்களிடம் விவரித்தார்.
இதைத் தொடர்ந்து இருஅணிகளின் தலைவர்களும், இரு நாடுகளின் பிரதமர்களுடன் ஆடுகளத்தை நோக்கி சென்றனர். பின்னர், தத்தமது அணிகளை இருநாட்டு பிரதமர்களுக்கும் அறிமுகம் செய்தபின், இந்தியா மற்றும் ஆஸ்திரேலியாவின் தேசிய கீதம் இசைக்கப்பட்டது. இதையடுத்து, மாபெரும் கிரிக்கெட் அணிகளுக்கு இடையே நடைபெறும் டெஸ்ட் போட்டியைக் காண்பதற்கு பிரதமரும், ஆஸ்திரேலிய பிரதமரும் தலைவர்களின் இருக்கைக்கு சென்றனர்.
-----
AD/SMB/KPG
(
தொழிலாளர் மற்றும் வேலைவாய்ப்பு அமைச்சகம்
ஒருங்கிணைந்த நடவடிக்கைகளை மேற்கொண்டு தொழிலாளர்களின் குறைகளுக்குத் தீர்வு காண மைய ஒருங்கிணப்பு அதிகாரிகளை நியமிக்க வேண்டும் - திரு சந்தோஷ் கங்வார் மாநிலங்கள் யூனியன் பிரதேசங்களுக்கு கடிதம்
கோவிட்19 தொற்றுக்கு எதிரான நடவடிக்கையாக, அறிவிக்கப்பட்டுள்ள, பொது முடக்கக் காலத்தின்போது நாட்டிலுள்ள பணியாளர்கள், தொழிலாளர்களின் பிரச்னைகளை பரிசீலிப்பதற்காக மத்திய அரசு ஏற்படுத்தியுள்ள கட்டுப்பாட்டு அறைகளுடன் ஒருங்கிணைப்பு நடவடிக்கைகளை மேற்கொள்வதற்காக தொழிலாளர் நலத் துறையிலிருந்து, ஒரு ஒருங்கிணைப்பு அதிகாரியை நியமிக்க வேண்டும் என்று மாநில அரசுகள், யூனியன் பிரதேச அரசுகளுக்கு மத்திய தொழிலாளர் மற்றும் வேலைவாய்ப்பு துறை இணையமைச்சர்  திரு சந்தோஷ் கங்வார் கேட்டுக்கொண்டுள்ளார்.
இந்த 20 கட்டுப்பாட்டு அறைகள் குறித்தும் தொழிலாளர் நலத் துறை அலுவலர்கள் அறிந்திருக்கும் வகையில், அவர்களுக்கு எடுத்துக் கூறப்பட வேண்டும் என்று திரு கங்வார், தாம் மாநில/ யூனியன் பிரதேச அரசுகளின் தொழிலாளர் நலத்துறை அமைச்சர்களுக்கு எழுதியுள்ள கடிதத்தில் குறிப்பிட்டுள்ளார். மத்திய மாநில அரசுகளின் ஒருங்கிணைந்த நடவடிக்கையின் அவசியத்தை சுட்டிக் காட்டியுள்ள அவர், “தொழிலாளர்களின் குறைகளுக்கு தீர்வு காண மத்திய மாநில அரசுகளின் ஒருங்கிணைந்த முயற்சிகள் தேவை” என்று வலியுறுத்தியுள்ளார்
கோவிட் t9 தொற்று காரணமாக எழக்கூடிய தொழிலாளர் தொடர்பான பிரச்னைகளுக்கு தீர்வு காண்பதற்காக, சமீபத்தில், இந்திய அளவிலான 20 கட்டுப்பாட்டு அறைகள், தலைமை தொழிலாளர் நல ஆணையர் தலைமையில், மத்திய தொழிலாளர் மற்றும் வேலைவாய்ப்பு துறை அமைச்சகத்தால் ஏற்படுத்தப்பட்டுள்ளன. துவக்கத்தில், இடம் பெயர்ந்த தொழிலாளர்கள் மற்றும் மைய பிரச்னைகள் ஊதியம்/ கூலி தொடர்பான பிரச்னைகள் பற்றி, இந்தக் கட்டுப்பாட்டு அறைகள் தீர்வு கண்டு வந்தன. ஆனால், கடந்த சில தினங்களாக செயல்பட்டுக் கொண்டிருக்கும் இந்த கட்டுப்பாட்டு அறைக்கு நேற்றுவரை 2100 குறைகள் வந்துள்ளன. இவற்றுள் 1400 குறைகள் மாநில/ யூனியன் பிரதேச அரசுகள் சம்பந்தப்பட்டவை என்று தெரியவந்துள்ளது.
(
நிதி அமைச்சகம்
ஜிஎஸ்டி இழப்பீட்டை மாநிலங்கள் எதிர்கொள்வதற்கான 15-வது தவணையாக ரூ. 6,000 கோடியை மத்திய அரசு வழங்கியுள்ளது
மத்திய நிதி அமைச்சகம், சரக்கு மற்றும் சேவை வரி இழப்பீட்டை மாநிலங்கள் எதிர்கொள்வதற்காக 15-வது தவணையாக ரூ. 6,000 கோடியை மாநில அரசுகளுக்கு வழங்கியிருக்கிறது.
இதில், ரூபாய் 5,516.60 கோடி 23 மாநிலங்களுக்கும், ரூபாய் 483.40 கோடி ஜிஎஸ்டி கவுன்சிலில் உறுப்பினர்களாக உள்ள சட்டசபையுடன் கூடிய மூன்று யூனியன் பிரதேசங்களுக்கும்  வழங்கப்பட்டுள்ளது.
மிச்சமுள்ள ஐந்து மாநிலங்களான அருணாச்சலப் பிரதேசம், மணிப்பூர், மிசோரம், நாகலாந்து மற்றும் சிக்கிமுக்கு சரக்கு மற்றும் சேவை வரி முறையை செயல்படுத்தியதால் எந்த விதமான வருவாய் பாதிப்பும் ஏற்படவில்லை.
சரக்கு மற்றும் சேவை வரி முறையை செயல்படுத்தியதால் ஏற்பட்டுள்ள பற்றாக்குறையை எதிர்கொள்வதற்காக மாநிலங்கள் மற்றும் யூனியன் பிரதேசங்களின் சார்பில் சிறப்பு சாளரம் ஒன்றின் மூலம் மத்திய அரசு இந்த கடனை திரட்டுகிறது.
இது வரை, மாநிலங்கள்/யூனியன் பிரதேசங்களுக்கான சிறப்பு சாளரத்தின் கீழ் ரூ. 90,000 கோடி கடன்களுக்கு நிதி அமைச்சகம் வழி வகுத்துள்ளது.
இது தவிர, மொத்த மாநில உற்பத்தியில் 0.50 சதவீதம் அளவுக்கு கூடுதல் கடனாக பெற்றுக் கொள்ளவும் மாநிலங்களுக்கு அனுமதி அளிக்கப்பட்டுள்ளது.
இதில் தமிழ்நாட்டுக்கு ரூபாய் 9627 கோடி கடனாக பெற அனுமதி அளிக்கப்பட்டு, ரூபாய் 5569.70 கோடி இது வரை கடனாக சிறப்பு சாளரத்தின் கீழ் பெறப்பட்டுள்ளது.
இதற்கிடையே, இந்திய அரசு, சத்திஸ்கர் அரசு மற்றும் உலக வங்கி ஆகியவை $100 மில்லியன் மதிப்பிலான திட்டத்தில் இன்று கையெழுத்திட்டன.
சத்திஸ்கரில் பழங்குடியினர் அதிகமுள்ள பகுதிகளில் ஊட்டச்சத்து சார்ந்த வேளாண்மை நடவடிக்கைகளை மேற்கொள்ள இத்திட்டம் ஆதரவளிக்கும்.
சுமார் 1,000 கிராமங்களில் உள்ள 1,80,000 குடும்பங்கள் இதன் மூலம் பயனடைவார்கள்.
ரெயில்வே அமைச்சகம்
ராஜதானி ரயில்களில் பரிமாறப்படும் உணவுகளின் தரத்தை மேம்படுத்துவதற்கான முன்முயற்சிகள்
இந்திய உணவு பாதுகாப்பு மற்றும் தரநிர்ணைய ஆணையம் பட்டியலிட்ட விதிமுறைகளை பின்பற்றி தரமான மற்றும் தேவையான அளவு உணவை அளிப்பது, இந்திய ரயில்வே துறையின் தொடர்ந்த முயற்சியாகும். ராஜதானி ரயில், உள்ளிட்ட அனைத்து ரயில் பயணிகளுக்கும் உணவு தரத்தை உயர்த்த பல்வேறு முயற்சிகள் எடுக்கப்பட்டுள்ள.
- சமையலறை வசதிகளை உயர்த்துதல்.
- உணவு தயாரிப்பை கண்காணிக்க சமையலறைகளில் சிசிடிவி கண்காணிப்பு பொருத்துதல்.
- இந்திய தொடர்வண்டி உணவு வழங்கல் மற்றும் சுற்றுலாக் கழகத்தின் சார்பில் ராஜதானி ரயில்களில் கண்காணிப்பாளர்கள்.
- உணவு தயாரிக்கப்படும் சமையலறையில் உணவு பேக்செய்யப்பட்ட தேதி, காலாவதியாகும் தேதி, எடை ஆகியவற்றை அறிந்து கொள்ள க்யூ ஆர் கோடு வசதி பொருத்துதல்.
- சமையலறையிலும், சரக்கறையிலும் சுத்தம் மற்றும் சுகாதாரத்தை பராமறிக்க மூன்றாம் தணிக்கை குழு செயல்படுத்துதல்.
- இந்திய ரயில்வே உணவு வழங்கல் மற்றும் சுற்றுலாக் கழகத்தின் விதிமுறைகளை பின்தொடர வலியுறுத்துதல் மற்றும் உணவு பாதுகாப்பு துறை அதிகாரிகளிடமிருந்து சான்றிதழ் பெறுதல்.
- உணவு பாதுகாப்பையும், சுகாதார பழக்கங்களையும் கண்காணிக்க சமையலறைகளில் உணவு பாதுகாப்புத் துறை அதிகாரிகளை அமைத்தல்.
- ரயில்வே அல்லது இந்திய ரயில்வே உணவு வழங்கல் மற்றும் சுற்றுலாக் கழகத்தின் அதிகாரிகள் அல்லது பாதுகாப்புத்துறை அதிகாரிகள் நடத்தும் வழக்கமான/ திடீர் பரிசோதனைகள்.
- மேலும் பயணிகளின் கருத்துக்கள் மற்றும் புகார்களை ரயில் மடாட், ட்விட்டர்  தளங்களில் விசாரித்தல்.
உணவின் மாதிருகளை, அடிக்கடி சேகரித்து உணவின் தர பராமரிப்பின் பாகமாக பரிசோதிக்கப் படுகிறது. கடந்த மூன்று ஆண்டுகளில் 787 மாதிருகள் ரயில்வே / இந்திய ரயில்வே உணவு வழங்கல் மற்றும் சுற்றுலாக் கழகம் சேகரிகரித்து பரிசோதித்துள்ளன.
கடந்த மூன்று ஆண்டுகளில்  உணவு பரிமாற்றம் குறித்து 6361 புகார்கள் ராஜதானி ரயில்வேசிலிருந்து வந்துள்ளது. இதை முன்னிட்டு, அபராதம் விதித்தல், ஒழுக்கம் மற்றும் மேல்முறையீட்டு விதிகள் சார்ந்த நடவடிக்கை போன்றவை எடுக்கப்பட்டது.
இத்தகவலை ரயில்வே அமைச்சர், திரு அஷ்வினி வைஷ்ணவ் மாநிலங்களவையில் இன்று எழுத்துப்பூர்வமான பதிலாக அளித்தார்.